“เครดิตสวิส” ส่อแววล้ม! นลท.แห่ซื้อประกันเบี้ยวหนี้พุ่ง 300% หวั่นซ้ำรอยวิกฤตซับไพรม์
ราคาหุ้น “เครดิตสวิส” ปรับตัวลดลงกว่า 12% ทำจุดต่ำสุดเป็นประวัติการณ์วานนี้ ท่ามกลางความวิตกกังวลที่เพิ่มมากขึ้นเกี่ยวกับสถานะทางการเงินของบริษัท ขณะที่นลท.แห่ซื้อประกันผิดนัดชำระหนี้สูงกว่า 300% หวั่นเกิดวิกฤตสินเชื่อซับไพรม์ซ้ำรอยเดิม
ราคาหุ้น “เครดิตสวิส” ปรับตัวลดลงกว่า 12% ทำจุดต่ำสุดเป็นประวัติการณ์วานนี้ ท่ามกลางความวิตกกังวลที่เพิ่มมากขึ้นเกี่ยวกับสถานะทางการเงินของบริษัท ขณะที่นลท.แห่ซื้อประกันผิดนัดชำระหนี้สูงกว่า 300% หวั่นเกิดวิกฤตสินเชื่อซับไพรม์ซ้ำรอยเดิม
4 ต.ค. 2565

ผู้สื่อข่าวรายงานว่า ราคาหุ้นเครดิตสวิส วาณิชธนกิจรายใหญ่ของสวิตเซอร์แลนด์เมื่อวันจันทร์ที่ผ่านมาปิดลบ 0.93% ขณะที่ราคาหุ้นในช่วงเช้าของรอบการซื้อขายในตลาดหุ้นซูริกนั้นปรับตัวลดลงไปกว่า 12% แม้ว่าคณะผู้บริหารของเครดิตสวิสได้พยายามกอบกู้ความเชื่อมั่นในกลุ่มนักลงทุนรายใหญ่ตลอดช่วงสุดสัปดาห์ที่ผ่านมาท่ามกลางความวิตกกังวลที่เพิ่มมากขึ้นเกี่ยวกับสถานะทางการเงินของบริษัท
โดย “หุ้นเครดิตสวิส” ดิ่งลงแตะระดับต่ำสุดเป็นประวัติการณ์หลายครั้งในสัปดาห์ที่ผ่านมา และปรับตัวลดลงประมาณ 55% แล้วในปีนี้
สำหรับความพยายามในการฟื้นฟูความเชื่อมั่นของเครดิตสวิสมีขึ้นภายหลังที่ค่าสัญญาสวอปป้องกันการผิดนัดชําระหนี้ที่เพิ่มสูงขึ้นอย่างมากในวันศุกร์ที่ 30 ก.ย. จนสร้างความวิตกกังวลในกลุ่มนักลงทุน โดย CDS เป็นตราสารอนุพันธ์ประกันการผิดนัดชำระหนี้ที่เจ้าหนี้ซื้อกับสถาบันการเงินที่เป็นบุคคลที่ 3 เพื่อป้องกันความเสี่ยงจากการเบี้ยวหนี้ของลูกหนี้
ด้าน CDS ของเครดิตสวิสปิดวันศุกร์ที่ระดับ 248.76 จุด ซึ่งอยู่ในระดับใกล้เคียงกับตัวเลขเมื่อปี 2552 ในช่วงที่เกิดวิกฤตสินเชื่อซับไพรม์ โดย CDS ของเครดิตสวิสปรับตัวสูงขึ้นกว่า 300% ตั้งแต่ต้นปีนี้ ซึ่งอยู่ที่ระดับเพียง 60 จุด จึงสร้างความกังวลให้กับตลาด โดยเฉพาะนักลงทุน และผู้ถือหุ้นรายใหญ่ ว่าสถานการณ์ของเครดิตสวิสอาจเข้าใกล้ช่วงวิกฤตอีกครั้ง หลังจากต้องเผชิญกับปัจจัยด้านลบอยู่หลายครั้ง โดยเฉพาะการขาดทุนจากการบริหารความเสี่ยงใน Greensill และ Archegos
ผู้บริหารของเครดิตสวิสได้ปฏิเสธรายงานข่าวที่ว่า ทางบริษัทได้มีการติดต่อนักลงทุนอย่างเป็นทางการเพื่อระดมทุน โดยยืนยันว่าบริษัทหลีกเลี่ยงการดำเนินการลักษณะดังกล่าว ในขณะที่ราคาหุ้นบริษัทแตะระดับต่ำสุดเป็นประวัติการณ์และต้นทุนกู้ยืมเพิ่มสูงขึ้นจากผลพวงของการถูกลดอันดับความน่าเชื่อถือ
นอกจากนี้ นายอุลริช คอร์เนอร์ ประธานเจ้าหน้าที่บริหารเครดิตสวิสได้แจ้งต่อพนักงานในบันทึกข้อความเมื่อวันศุกร์ว่า บริษัทมีสถานะเงินทุนและสภาพคล่องที่แข็งแกร่ง
อย่างไรก็ตาม เครดิตสวิสกำลังดำเนินการทบทวนกลยุทธ์ ซึ่งรวมถึงการถอนทุนบริษัทและขายสินทรัพย์ โดยคาดการณ์ว่าจะมีการประกาศอย่างเป็นทางการในวันที่ 27 ต.ค. ซึ่งเป็นช่วงที่เครดิตสวิสเปิดเผยผลประกอบการไตรมาส 3/2565